Fogorvosok részvétele szoros praxisközösségekben
Lassan elérkezünk az őszhöz, amikor a praxisközösségek szorosabb formái is megkezdik a működésüket. Sokáig kérdés volt, hogy a fogorvos kollégák miként tudnak csatlakozni a szorosabb együttműködési formákhoz. Most már sokkal tisztábban látunk. E havi számunkban ezzel az aktuális kérdéssel és a fogorvosokat érintő problémákkal foglalkozunk.
Év elején jelent meg az 53/2021. (II. 9.) Korm. rendelet (praxisközösségi rendelet), amely a praxisközösségek működésének alapjait határozta meg. A rendelet célja, hogy több praxis együttes működését összehangolva nyújtson magasabb ellátási színvonalat a páciensek számára. Az így felmerülő többletfeladatok ellensúlyozása érdekében jelentős bértámogatást nyújt a résztvevők számára. A rendelet kétféle szintű praxisközösséget határoz meg: egyrészt egy lazább formát, ahol az ellátás egy kollegiális praxisba szerveződik, míg egy szorosabb, emelt formát, ahol az előző szinten belül további többletfeladatokért cserébe egy szorosabb formát szükséges létrehozni.
A kollegiális praxisközösségek
A lazább un. kollegiális együttműködési praxisközösségek szervezése már jelentősen szűk határidővel idén februárban megkezdődött. Az első kollegiális praxisközösségek így pedig már 2021. áprilisától megalakultak. Ennek a szintnek a motivációja volt, hogy 80%-os orvosi bértámogatásért cserébe többlet prevenciós időt volt szükséges vállalni így növelve az ellátás színvonalát. További motiváció volt a határidő betartására, hogy visszamenőleges hatályú bértámogatás volt nyújtható egészen 2021. év elejéig bezárólag az első csatlakozók számára.
Fontos megemlíteni, hogy ezen a szinten a háziorvosi, a házigyermekorvosi és az alapellátó fogorvosi körzetek egymástól függetlenül - a járási szintnek megfelelően szerveződtek egy laza kapcsolódási ponttal, prevenciós céllal. A praxisközösség élén a szakmának megfelelő járási kollegiális vezető áll.
Sajnos mind a mai napig nem történt meg minden megyében a megyei fogorvosi kollegiális vezető kinevezése, ahogy az országos kollegiális fogorvos kinevezése sem, pedig történt többször már pályáztatás, így a rendszer működése még hiányos. További sajnálatos tény, hogy az iskolafogászatot ellátó személyek jogi helyzetének rendezése még mindig nem történt meg, így továbbra sem tudnak részt venni még a kollegiális praxisközösségekben sem. Csak remélni tudjuk, hogy ezek a hiányosságok hamarosan rendeződni fognak, hogy a rendszer teljes terjedelmében tudjon működni.
Az emelt szintű praxisközösségek
A praxisközösségi rendelet szerint az egy járáson belül működő háziorvos, házigyermekorvos és fogorvos szolgáltatók 3 különböző fajta emelet szintű együttműködési formát hozhatnak létre: egyesített praxisközösséget, integrált praxisközösséget vagy konzorciumi együttműködést.
Egyesített praxisközösség esetén a csatlakozó praxisok mind egy közös jogi formába (Kft., Bt.) egyesülnek és ennek alkalmazottjaiként végzik a további tevékenységüket. Integrált praxisközösség esetén a praxisok ugyan megtartják önállóságukat, de a közös feladatok ellátásra alapítanak egy közös jogi formát. Ezzel szemben a konzorciumi együttműködés esetén mindössze egy konzorciumi megállapodásban köteleződnek el egymás és a praxisközösség céljai iránt.
A szoros praxisközösségek feltételei és tartalma a rendelet megszületésekor még nem volt teljesen tiszta. Ugyanakkor a kollegiális praxisközösségbe való jelentkezéskor már meg volt jelölhető, ha a jelentkező kollégának szándékában áll szorosabbra fűzni a kapcsolódási formát a későbbiek folyamán. Ezt számos kolléga meg is tette. A praxisközösségekről szóló rendeletet a Kormány az egyes egészségügyi és egészségbiztosítási tárgyú kormányrendeletek módosításáról szóló 277/2021. (V. 26.) Korm. rendelettel pontosította és tisztázta a szerveződés feltételeit. A rendelet szövegének megfelelően az emelt szintű praxisközösséget 5 háziorvosi és/vagy házi gyermekorvosi szolgálat alkothat, további egy fogorvosi szolgálat részvételével (5+1). Összesen legfeljebb 10+2 szolgálatból, azaz legfeljebb 12 szolgálatból állhat egy szoros praxisközösségi együttműködés. Az arányoktól eltérni, még méltányossági kérelem esetén sem lehet!
A módosító rendeletből vált mindannyiunk számára - nagy megrendüléssel - világossá, hogy a fogorvosok önállóan nem alkothatnak emelt szintű praxisközösséget, és csak 5:1-es arányban vehetnek részt az együttműködésben háziorvosokkal, illetve házigyermekorvosokkal. Már csak számszakilag is, ismerve az összes háziorvos (ideértve a házigyermekorvosokat is) és alapellátó fogorvos létszámát, ha minden kolléga a szabályoknak megfelelően csatlakozna, akkor is a fogorvosok több mint fele ki fog maradni a szoros, 100%-os bértámogatást nyújtó, eszközfejlesztési pályázatokra lehetőséget adó együttműködésből. Ezt mindenképpen erősen diszkriminatívnak éreztük, jeleztük több fórumon is mind az illetékes Minisztérium, mind az Országos Kórház Főigazgatóság (OKFŐ) számára, de problémánk mindezidáig nem került megoldásra.
Sajnos, ahogy említettem a korai jelentkezés és a hiányos elsődleges tájékoztatás még egy problémát szült: számos kolléga bejelölte az előzetes szándékát a további szorosabb együttműködésre. Akkor még nem lehetett tudni, hogy ennek lesz bármi következménye, de mint az első utalásoknál kiderült az OKFŐ készpénznek vette a későbbi csatlakozást, amelyről tájékoztatta a NEAK-ot. Ennek megfelelően az egészségbiztosító már előre kiutalta a magasabb bértámogatást, januártól visszamenőleg! Természetesen így, akik nem tudják teljesíteni a belépés feltételeit jogtalanul lettek kedvezményezettjei ezen utalásnak, amelyet ebből kifolyólag vissza kell majd szolgáltatni. Milyen jó lett volna, ha a szabályok és a lebonyolítás rendje már az első jelentkezéskor ismert lett volna.
Fogorvosok az emelt szintű praxisközösségekben
Az emelt szintű praxisközösségekben a résztvevő praxisok vállalják, hogy egyrészt biztosítják az ellátottjaik részére a prevenciós ellátást: egyénre szabott egészségi állapot felméréssel, egyénre szabott életmód-tanácsadással, egészségterv készítésével, illetve a szervezett szűrésekre való mozgósítás és felvilágosítással. Másrészt emelt szintű szakmai munkát visznek véghez. A részvétel során a szakmai munka teljesítése dokumentálandó és pontszámok szerint elszámolható. Az OKFŐ tájékoztatása alapján közreadott táblázatban részvevő tevékenységekből a részvevő praxisonként havonta 100 pont gyűjtése szükséges, így évi 1200 pontot kell teljesíteni. A pontszámok a praxisközösség egészére kerülnek évente ellenőrzésre, oly módon, hogy egyik szakmai tevékenység sem haladhatja meg az összesített tevékenység 30%-át.
A praxisközösségben résztvevő fogorvos kollégák a táblázatban felsorolt, elszámolható 48 tevékenységből 17-et végezhetnek. Ebből a feladatok legnagyobb része, mint a diabetes mellitus szűrés, professzionális vércukorszint mérés vagy a járványügyi mintavételezés értelem szerűen orvosi kompetenciából fakadó kiegészítő pontszerzésként került bele. A fogorvosok számára a szakmai tevékenység fő irány 4 tevékenység köré szerveződik:
· Fogágybetegségek szűrés, parodontológiai szűrések végzése (rizikó szűrés, CPITN index felvétele)
· Caries intenzitás mérése (DMF-T vagy DMF-S szűréssel)
· Fogászati anamnézis elkészítése gyermekkorban (kérdőív segítségével)
· Állkapocs ízületi problémák detektálása (szintén kérdőívvel)
Ezek mindegyike dokumentálandó a használt medikai rendszerben. Esetenként és tevékenységenként havonta 6 pont számolható el.
Az adatok későbbi felhasználhatóságát tekintve, nagy kérdés a standardizáció és az után követhetőség. Egy rendszeresített egyetemi szűrésen pontos adatkezelési szabályok mellett, egységes kérdőívek és szemlélet mód mellett zajlik az adatfelmérés. Az OKFŐ a táblázatba foglalt minimális útmutatón kívül nem határozott meg központi kérdőívet, illetve dokumentációs rendet, a medikai rendszerben való rögzítésen kívül. Véleményünk szerint ez fontos lenne, mivel, ha ezzel a jelentős mennyiségű adattal a későbbik során országosan kezdeni szeretnénk valamit strukturált gyűjtésre és tárolására lenne szükség. Az ilyen módon történő rendszerezés akár összesített nagyobb tanulmányok elkészítésére is adhatna a későbbik folyamán lehetőséget. E mellett pontosabb képet tudunk kapni a nem egyetemi városok szájüregi és fogazati állapotáról, amely további intézkedéseknek tud alapul szolgálni.
Reméljük, hogy a felmerült problémák mielőbb orvoslásra kerülnek, és az emelt szintű praxisközösségek a fogorvosok részvételével hozzájárulnak a magyar lakosság jobb szájüregi állapotához.

